
AIŠKINAMASIS RAŠTAS
PRIE KRETINGOS RAJONO SAVIVALDYBĖS TARYBOS SPRENDIMO PROJEKTO 
„DĖL KRETINGOS RAJONO SAVIVALDYBĖS ILGALAIKIO MATERIALIOJO TURTO, ESANČIO GAUDUČIŲ K. 10, KARTENOS SEN., KRETINGOS R., NUOMOS“
2026 m. rugpjūčio 3 d.
Kretinga 

1. Parengto sprendimo projekto tikslas ir uždaviniai.
Viešo nuomos konkurso būdu išnuomoti aviacinei veiklai vykdyti 5 (penkerių) metų laikotarpiui Kretingos rajono savivaldybei nuosavybės teise priklausantį, šiuo metu panaudos pagrindais valdomą Kartenos aeroklubo, ilgalaikį materialųjį turtą, esantį Gaudučių k. 10, Kartenos sen., Kretingos r.: 1661,83 kv. m ploto pastatą – garažą, 21,67 kv. m ploto pastatą – poilsio namelį, 7,76 kv. m ploto pastatą – sargo namelį, 229,58 kv. m ploto pastatą – buitines patalpas.
2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.
Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsnio 1 dalyje nurodyta, kad sprendimą dėl savivaldybės ilgalaikio materialiojo turto nuomos priima savivaldybės taryba ar jos įgaliotas savivaldybės turto valdytojas.
Šiuo metu minėtu ilgalaikiu materialiuoju turtu naudojasi Kartenos aeroklubas, įm. k. 193174494, pagal 2021 m. spalio 11 d. Kretingos rajono savivaldybės turto panaudos sutartį Nr. S1-880, kuri galioja iki 2026 m. spalio 10 d.
Turto pripažinimo nereikalingu arba netinkamu (negalimu) naudoti ir jo nurašymo bei likvidavimo komisija apžiūrėjo Kartenos aeroklubo pagal panaudos sutartį naudojamą Kretingos rajono savivaldybės ilgalaikį materialųjį turtą ir nusprendė tris orlaivius nurašyti, kitus parduoti viešo aukciono būdu, organizuojant elektroninį aukcioną, visus pastatus išnuomoti viešo aukciono būdu. Atsižvelgiant į tai, nuomininkui, kuris išsinuomos pastatus, bus nustatyta sąlyga, kad iki kol bus parduoti visi orlaiviai, jie būtų saugomi išnuomotame pastate – garaže, nemokant nuomos mokesčio. Atsižvelgiant į komisijos siūlymą, rengiamas šis sprendimo projektas.
Vadovaujantis Nuompinigių už Kretingos rajono savivaldybės (toliau – Savivaldybė) ilgalaikio materialiojo ir trumpalaikio materialiojo turto nuomą skaičiavimo tvarkos aprašu, patvirtintu Kretingos rajono savivaldybės tarybos 2022 m. sausio 27 d. sprendimu Nr. T2-40 „Dėl Nuompinigių už Kretingos rajono savivaldybės ilgalaikio materialiojo ir trumpalaikio materialiojo turto nuomą skaičiavimo tvarkos aprašo patvirtinimo“ (toliau – Tvarkos aprašas), atliktas ilgalaikio materialiojo turto nuompinigių skaičiavimas:
1) 1661,83 kv. m ploto pastato – garažo, unikalus Nr. 5697-2024-9016
N = V x Kv x Ki / T	N = 140,31 x 0,09 x 1 / 15 = 0,84 Eur
N – metinis Savivaldybės nekilnojamojo turto vieno kubinio metro nuompinigių dydis;
V – Savivaldybės nekilnojamojo turto vieno kubinio metro vidutinė statybos vertė, neskaičiuojant fizinio nusidėvėjimo, iki kiekvienų kalendorinių metų sausio 1 d. tvirtinama valstybės įmonės Registrų centro direktoriaus įsakymu;
Kv – vietovės pataisos koeficientas pagal turto paskirtį ir vietovę iki kiekvienų kalendorinių metų sausio 1 d. tvirtinamas valstybės įmonės Registrų centro direktoriaus įsakymu;
Ki – turto valdytojo motyvuotai parinktas nuompinigių dydžio koregavimo koeficientas priklausomai nuo turto būklės:
Ki = 1–1,3 (taikomas labai geros ir geros būklės turtui, kurio nusidėvėjimas neviršija 30 %);
Ki = 1–0,7 (taikomas vidutinės būklės turtui, kurio nusidėvėjimas viršija 30 %, bet neviršija 60 %);
Ki = 0,7–0,5 (taikomas patenkinamos ir blogos būklės turtui, kurio nusidėvėjimas viršija 60 %);
T – maksimalus Savivaldybės nekilnojamojo turto nusidėvėjimo normatyvas, parinktas pagal maksimalius Savivaldybės ilgalaikio materialiojo turto nusidėvėjimo normatyvus, nurodytus Ilgalaikio materialiojo turto maksimalius nusidėvėjimo normatyvus, nurodytus Tvarkos aprašo priede.
Negyvenamųjų pastatų ir patalpų mėnesinis vieno kubinio metro nuompinigių dydis apskaičiuojamas pagal formulę:
Nmk = N / 12   	Nmk = 0,84 / 12 = 0,07 Eur
Nmk – mėnesinis Savivaldybės nekilnojamojo turto vieno kubinio metro nuompinigių dydis;
N – metinis Savivaldybės nekilnojamojo turto vieno kubinio metro nuompinigių dydis.
Perskaičiuojant Savivaldybės nekilnojamojo turto vieno kubinio metro nuompinigių dydį į vieno kvadratinio metro nuompinigių dydį, vieno kubinio metro nuompinigių dydis dauginamas iš patalpos aukščio: 1 kv. m = 0,07 x 4,90 m = 0,34 Eur, įvertinus bendrą pastato – garažo bendrą plotą, pradinis nuompinigių dydis (0,34 Eur x 1661,83 kv. m = 565,02 Eur) 565,02 Eur per mėnesį 
2) 229,58 kv. m ploto pastato – buitinių patalpų, unikalus Nr. 5697-2024-9049
N = V x Kv x Ki / T	N = 114,69 x 0,04 x 0,7 /15 = 0,21 Eur
Nmk = N / 12   		Nmk = 0,21 / 12 = 0,02 Eur
1 kv. m = 0,02 x 3,15 m = 0,06 Eur, įvertinus pastato – buitinių patalpų bendrą plotą, pradinis nuompinigių dydis (0,06 Eur x 229,58 kv. m = 13,77 Eur) 13,77 Eur per mėnesį.
3) 21,67 kv. m ploto pastato – poilsio namelio, unikalus Nr. 5697-2024-9027
N = V x Kv x Ki / T	N = 461,27 x 0,19 x 0,5 / 15 = 2,92 Eur
Nmk = N / 12   		Nmk = 2,92/12 = 0,24 Eur
1 kv. m = 0,24 x 3,90 m  = 0,94 Eur, įvertinus pastato – poilsio namelio bendrą plotą, pradinis nuompinigių dydis (0,94 x 21,67 kv. m = 20,37 Eur) 20,37 Eur per mėnesį.
4) 7,76 kv. m ploto pastato – sargo namelio, unikalus Nr. 5697-2024-9038
N = V x Kv x Ki / T	N = 262,10 x 0,04 x 0,7 / 15 = 0,49 Eur
Nmk = N / 12   		Nmk = 0,49 / 12 = 0,04 Eur
1 kv. m = 0,04 x 2,20 m  = 0,09 Eur, įvertinus pastato – sargo namelio bendrą plotą, pradinis nuompinigių dydis (0,09 x 7,76 kv. m = 0,70 Eur) 0,70 Eur per mėnesį. Visų pastatų pradinis nuompinigių dydis 599,86 Eur per mėnesį.
Atsižvelgiant į nuompinigių skaičiavimo rezultatus ir į tai, kad visus keturis pastatus planuojama išnuomoti kartu viešo nuomos konkurso būdu, Kretingos rajono savivaldybės administracija siūlo nustatyti visiems pastatams, esantiems Gaudučių k. 10, Kartenos sen., Kretingos r., vieną pradinį nuompinigių dydį 1000,00 Eur per mėnesį, 12000,00 Eur per metus.
3. Kokių rezultatų laukiama.
Išnuomojus patalpas viešo nuomos konkurso būdu, Kretingos rajono savivaldybė gaus papildomų pajamų.
4. Lėšų poreikis ir šaltiniai.
Savivaldybės biudžeto lėšų reikės viešo nuomos konkurso paskelbimui.
5. Kiti sprendimui priimti reikalingi pagrindimai, skaičiavimai ar paaiškinimai.
Pridedama 2026 m. liepos 16 d. netinkamo (negalimo) naudoti ilgalaikio materialiojo savivaldybės turto apžiūros pažyma Nr. D8-1861, kurioje fiksuota turto būklė.
6. Teisės akto projekto antikorupcinio vertinimo išvada dėl sprendimo projekto teikimo antikorupciniam vertinimui.
Teisės aktuose nenumatytas teisės akto projekto antikorupcinis vertinimas.
7. Projekto autorius ar autorių grupė. 
Vietinio ūkio ir turto valdymo skyriaus vyr. specialistė S. Baublienė.
